Diari Oficial de la Generalitat Valenciana


Sumari del DOGV 3908, del 02-01-2001 (2000/10953)

ORDRE 23 de novembre de 2000, de la Conselleria de Justícia i Administracions Públiques, per la qual s'homologa la modificació dels estatuts de la Mancomunitat El Xarpolar.
----------------------------------------------------------------------------------------------------------------------------------------------------------------------------

### Dades del document

Número de DOGV
:   3908

Data del DOGV
:   02-01-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/10081


Data del document
:   23-11-2000

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * La Marina Alta
    * El Comtat
    * associació d'entitats locals
    * reglament intern
    * associació de municipis
    * administració local

ORDRE 23 de novembre de 2000, de la Conselleria de Justícia i Administracions Públiques, per la qual s'homologa la modificació dels estatuts de la Mancomunitat El Xarpolar. [2000/F10117]
  
Els plens dels ajuntaments d'Agres, Alcocer de Planes, Alcoleja, Alfafara, Almudaina, l'Alqueria d'Asnar, Balones, Benasau, Beniarrés, Benifallim, Benilloba, Benillup, Benimarfull, Benimassot, Castell de Castells, Facheca, Famorca, Gorga, L'Orxa, Millena, Penàguila, Planes, Quatretondeta, Tollos, la Vall d'Alcalà, i Vall de Ebo, acordaren aprovar la modificació de l'article 1 (adhesió del municipi d'Alcocer de Planes) dels estatuts de la Mancomunitat El Xarpolar. Remés a aquesta conselleria l'expedient tramitat i els estatuts aprovats no s'hi adverteix cap infracció de l'ordenament jurídic ni menyscapte de les competències d'aquesta comunitat autònoma ni cap interferència en el seu exercici.
  
En conseqüència, d'acord amb el que disposa el Reial Decret 695/1979, de 13 de febrer, de transferències en relació amb el Decret de la Presidència de la Generalitat Valenciana 10/1985, de 21 de juny, i el Decret 91/1999, de 30 de juliol,
  
ORDENE
  
Article únic
  
S'homologa la modificació dels estatuts de la Mancomunitat El Xarpolar en haver-se acreditat en l'expedient la legalitat de les actuacions.
  
València, 23 de novembre de 2000
  
El conseller de Justícia i Administracions Públiques,
  
CARLOS GONZÁLEZ CEPEDA
  
Estatuts de la Mancomunitat El Xarpolar
  
Article 1
  
1. Els municipis de Planes, Vall de Ebo i la Vall d'Alcalà, província d'Alacant, segons que disposa l'ordenament jurídic vigent, acordaren constituir-se en mancomunitat voluntària d'entitats locals per a l'organització i la prestació mancomunada de les obres, els serveis o les activitats de la seua competència recollits en aquests estatuts.
  
2. D'acord amb aquests estatuts, i complits tots els requisits necessaris per a la seua incorporació, formen part d'aquesta mancomunitat, a més a més dels expressats en el punt anterior, els municipis de Beniarrés, Benilloba, l'Orxa, Agres, Castell de Castells, Benimarfull, l'Alqueria d'Asnar, Alfafara, Penàguila, Alcoleja, Gorga, Benasau, Quatretondeta, Balones, Benifallim, Millena, Almudaina, Facheca, Alcocer de Planes, Benimassot, Benillup, Famorca, Tollos i Gaianes, tots de la província d'Alacant.
  
3. Podran incorporar-se com a membres de ple dret d'aquesta mancomunitat aquells altres municipis que ho sol·liciten, sempre que accepten aquests estatuts, pel procediment que després es determinarà.
  
4. La mancomunitat té personalitat i capacitat jurídica per al compliment dels seus fins específics.
  
Article 2
  
La mancomunitat que es constitueix es denominarà El Xarpolar i té la seu pròpia a la casa consistorial del municipi de Planes.
  
Article 3
  
1. Són finalitats de la mancomunitat:
  
a) La neteja viària i l'arreplegada del fem.
  
b) El manteniment de serveis.
  
c) El desenrotllament econòmic, sociocultural i turístic dels pobles implicats.
  
d) I també tots aquells serveis inclosos en l'àmbit de la competència municipal, segons els termes de la legislació de l'estat i de la comunitat autònoma.
  
2. Per a assumir nous serveis caldrà la conformitat de totes les entitats mancomunades interessades, per acord del ple dels ajuntaments, amb majoria absoluta.
  
3. La mancomunitat estudiarà les peticions i resoldrà la seua viabilitat.
  
4. La prestació i l'explotació dels serveis podrà realitzar-les la mancomunitat de qualsevol de les formes previstes en l'ordenament jurídic vigent.
  
5. La prestació de les finalitats, enumerades en el primer paràgraf d'aquest article, suposa la subrogació per part de la mancomunitat en la titularitat del servei, i li correspondrà per tant la gestió integral d'aquest, i tot el que faça referència a la imposició i l'ordenament de la taxa que puga imposar-se.
  
Article 4
  
La mancomunitat, com a entitat local reconeguda per la llei, exercirà totes les potestats que li siguen conferides per la legislació vigent que afecten les entitats d'aquestes característiques, per al compliment de les seues finalitats.
  
Article 5
  
1. Els òrgans de govern de la mancomunitat seran representatius dels ajuntaments mancomunats.
  
2. Els òrgans de govern són:
  
- El ple de la mancomunitat.
  
- El president.
  
- El vicepresident o els vicepresidents, si s'escau.
  
3. Podrà crear-se una Comissió de Govern i totes aquelles comissions informatives que calguen, d'acord amb el nombre de serveis que la mancomunitat preste.
  
Article 6
  
1. El ple de la mancomunitat estarà integrat pels vocals que representen cadascun dels municipis mancomunats, elegits pels respectius plens.
  
2. Les entitats locals nomenaran un vocal suplent per a cadascú dels representants a la mancomunitat, amb les mateixes prerrogatives que el titular.
  
3. Els mandats del vocal i el suplent coincidiran amb els de les seues respectives corporacions.
  
4. Per a l'adopció dels acords plenaris s'estableix un sistema de vots ponderats, pel qual el vot de cada vocal equivaldrà al percentatge que supose el nombre d'habitants del municipi que represente, respecte del nombre total d'habitants de tots els municipis que integren la mancomunitat.
  
5. Sempre que en els estatuts s'indiquen majories o percentatges, sense més especificació, s'entendran referits als valors dels vots dels representants sobre el total possible, i no al nombre de vocals.
  
Article 7
  
1. Després de la realització de les eleccions locals, i dins del termini previst per la llei per a la designació de representants en els òrgans col·legiats, les entitats locals hauran de nomenar el vocal i el suplent que els representen a la mancomunitat i ho comunicaran a aquesta, junt amb un certificat acreditatiu del nombre d'habitants del municipi segons el padró municipal actualitzat al dia de les eleccions locals, amb la finalitat d'ajustar els percentatges de vot a què fa referència l'article anterior.
  
2. Fins a la data de constitució del nou ple, actuarà en funcions l'anterior i el seu president.
  
3. Transcorregut el termini perquè les entitats locals designen els vocals, i dins dels 10 dies següents, es constituirà el nou ple de la mancomunitat i es designarà el president.
  
4. Durant el període a què es refereix el paràgraf segon, només es podrà dur a terme la gestió ordinària de la mancomunitat.
  
Article 8
  
Corresponen al ple de la mancomunitat les facultats següents:
  
a) Aprovar el pressupost.
  
b) Aprovar la plantilla.
  
c) Exercir accions en defensa dels drets de la mancomunitat, oposar-se en assumptes litigiosos en els quals aquesta siga demandada i interposar tota classe de recursos en assumptes de qualsevol classe, grau o jurisdicció.
  
d) Proposar la modificació o reforma dels estatuts.
  
e) Aprovar, revisar, adquirir i alienar el patrimoni de la mancomunitat.
  
f) L'aprovació d'ordenances, censura de comptes, reconeixement de crèdits, operacions de crèdits, concessió de quitaments i esperes i tota classe de compromisos econòmics.
  
g) Aprovar els plans i projectes necessaris per a l'establiment, el desenrotllament i la gestió de les obres, els serveis o les activitats previstes com a fins de la mancomunitat.
  
h) L'admissió i separació de membres de la mancomunitat.
  
i) L'establiment de mèrits per als concursos de funcionaris d'habilitació nacional.
  
j) L'aprovació de les bases que regiran les proves d'accés a la funció pública de la mancomunitat.
  
k) Determinar la forma de gestionar els serveis.
  
l) Creació, estructures i règim de funcionament de la Comissió de Govern.
  
m) La incorporació de les finalitats previstes en l'article tercer, no prestades inicialment.
  
n) Tots aquelles que la legislació atribueix al ple dels ajuntaments, per al compliment dels seus fins.
  
Article 9
  
1. El president de la mancomunitat serà elegit pel ple d'aquesta entre els seus membres i per majoria absoluta.
  
2. Podran ser candidats a la presidència tots els vocals que componen el ple.
  
3. Si cap candidat obté la majoria absoluta en la primera votació, 24 hores després es realitzarà la segona, i resultarà elegit aquell que obtinga més vots. En cas d'empat, resultarà elegit el de més edat.
  
4. Per a la destitució del president se seguirà el mateix procediment que la legislació vigent estableix per a la destitució de l'alcalde.
  
Article 10
  
El president designarà un o dos vicepresidents que el substituiran, per ordre de nomenament, en cas d'absència, vacant o malaltia.
  
Article 11
  
1. Corresponen al president de la mancomunitat les competències següents:
  
a) Dirigir el govern i l'administració de la mancomunitat.
  
b) Convocar, presidir i tancar les sessions del ple, de la Comissió de Govern i de qualsevol altre òrgan de la mancomunitat.
  
c) Dirigir, inspeccionar i impulsar els serveis, les obres i les activitats de la mancomunitat.
  
d) Ordenar pagaments, retre comptes i administrar els fons i béns de la mancomunitat.
  
e) Retre compte, anualment, de l'administració del patrimoni.
  
f) Disposar de despeses, dins dels límits de la seua competència.
  
g) Exercir la direcció del personal de la mancomunitat.
  
h) Els tècnics corresponents hauran de formular el projecte de pressupost de la mancomunitat.
  
i) Contractar obres, serveis i subministraments, sempre que la quantia no ultrapasse del 5% dels recursos ordinaris del pressupost, ni del 50% del límit general aplicable a la contractació directa, d'acord amb el procediment legalment establit.
  
j) Representar la mancomunitat en tota classe d'actes i negocis jurídics.
  
k) Atorgar poders a procuradors per a comparéixer en juí i fora d'aquest.
  
l) Visar, amb la firma, els certificats que es lliuren dels actes i documents de la mancomunitat.
  
m) Exercir totes les accions necessàries per al bon funcionament dels serveis de la mancomunitat.
  
n) Totes les funcions que la normativa de règim local atribuïsca a l'alcalde, per al compliment de les competències que li són atribuïdes.
  
2. El president pot delegar l'acompliment de les seues atribucions, excepte la de convocar i presidir les sessions del ple i de la Comissió de Govern i les citades en els apartats a), g) i k).
  
Article 12
  
1. Integren la Comissió de Govern el president i un nombre de vocals no superior a un terç del nombre legal d'aquests, nomenats i separats lliurement per aquell, el qual haurà de retre compte al ple.
  
2. Correspon a la Comissió de Govern:
  
a) L'assistència al president en l'acompliment de les seues atribucions.
  
b) Les atribucions per a les quals el president o un altre òrgan municipal li delegue. No pot ser delegada per a les atribucions reservades al ple en l'article 8, apartats a), b), d), f), g), h), i), j), k), l) i m).
  
Article 13
  
1. El ple funciona en règim de sessions ordinàries de periodicitat preestablida i extraordinàries.
  
2. El ple haurà de celebrar sessió ordinària almenys una vegada per trimestre, i extraordinària quan així ho decidisca el president, o ho sol·liciten almenys un nombre de vocals que representen la quarta part dels vots totals de la corporació. En aquest últim cas, la realització d'aquest no podrà demorar-se més de dos mesos, des que fou sol·licitada.
  
Article 14
  
1. Les sessions del ple han de convocar-se, almenys, amb cinc dies hàbils d'antelació. En la citació haurà de constar l'ordre del dia.
  
2. El ple es constitueix vàlidament amb l'assistència d'un terç del nombre legal de membres, que no podrà ser mai inferior a tres, i que representen, almenys, una tercera part del nombre legal de vots. Aquest quòrum haurà de mantenir-se durant tota la sessió.
  
3. En qualsevol cas, caldrà la presència del president i del secretari de la mancomunitat o de qui legalment els substituïsca.
  
Article 15
  
1. Els acords del ple s'adoptaran, per regla general, per majoria simple dels membres presents. Hi haurà majoria simple quan els vots afirmatius siguen més que els negatius, independentment del nombre de membres que voten en u o un altre sentit.
  
2. Serà necessari el vot favorable de la majoria absoluta dels vots (més del 50% sobre el total de la corporació) per a l'adopció d'acords en les matèries següents:
  
a) Proposar la modificació o ampliació dels estatuts.
  
b) Aprovar el pressupost de la mancomunitat.
  
c) Aprovar les ordenances i les tarifes de caràcter general que afecten els usuaris dels serveis.
  
d) Aprovar els comptes.
  
e) Aprovar la plantilla de la mancomunitat.
  
f) Concertar crèdits.
  
g) Acordar la prestació dels serveis previstos en l'apartat d), del paràgraf primer de l'article tercer.
  
h) Disposar la creació, l'estructura i el règim de funcionament de la Comissió de Govern, si n'hi ha.
  
i) L'assumpció de nous serveis previstos en l'apartat 2, de l'article 3.
  
j) Determinar la forma de gestió del servei.
  
k) Aprovar quotes extraordinàries.
  
Article 16
  
1. La funció pública de secretaria, que comprén la fe pública, l'assessorament legal preceptiu i el control i la fiscalització, la intervenció de la gestió economicofinancera i pressupostària, i la comptabilitat, la tresoreria i la recaptació, serà encarregada a funcionaris amb habilitació de caràcter nacional i serà coberta per concurs entre funcionaris que tinguen aquest caràcter, segons el que disposa l'ordenament jurídic vigent.
  
2. Fins que siguen creades aquestes places, aquestes funcions les exerciran els funcionaris que tinguen aquest caràcter, nomenats pel ple de la mancomunitat, d'acord amb la legislació vigent.
  
3. En cas de vacant, una vegada creades les places, el procediment d'incorporació serà semblant al previst per a la resta de les entitats locals.
  
Article 17
  
1. La resta del personal de la mancomunitat se seleccionarà mitjançant els sistemes d'oposició, concurs i concurs-oposició, respectant sempre els principis constitucionals de publicitat, mèrit i capacitat.
  
2. Fins que siguen proveïdes les places convocades, aquestes podran ocupar-se interinament o amb personal laboral de caràcter temporal, segons les funcions, per les persones que, respectant els principis assenyalats en el paràgraf anterior, siguen oportunament seleccionades.
  
3. Les places vacants hauran d'aparéixer en l'oferta d'ocupació, en el primer trimestre de cada any.
  
4. El nomenament, i el règim del personal eventual, si n'hi ha, serà idèntic al previst per a les corporacions locals en la legislació vigent.
  
Article 18
  
La hisenda de la mancomunitat la constitueixen els recursos següents:
  
a) Ingressos de dret privat.
  
b) Subvencions i altres ingressos de dret públic.
  
c) Taxes per a la prestació de serveis o la realització d'activitats de la seua competència.
  
d) Contribucions especials per a l'execució d'obres o per a l'establiment, l'ampliació o la millora de serveis de competència de la mancomunitat.
  
e) Els procedents d'operacions de crèdit.
  
f) Multes.
  
g) Les aportacions dels municipis mancomunats.
  
h) Qualsevol altre recurs que, en el futur, les disposicions legals establisquen en favor de les mancomunitats.
  
Article 19
  
1. Per a la imposició, l'exacció, la liquidació i el cobrament dels seus recursos, la mancomunitat aprovarà les ordenances fiscals corresponents als diferents serveis, les quals, després d'aprovades, tindran força obligatòria en tots els municipis integrants.
  
2. Correspondrà als municipis facilitar a la mancomunitat tota la informació que siga necessària per a la formació de padrons, les altes, les baixes i la resta de modificacions referides als contribuents afectats pels diferents serveis, que constitueixen les finalitats regulades en els articles anteriors.
  
3. La mancomunitat podrà, en tot moment i pels seus propis mitjans, comprovar la veracitat i l'exactitud de les dades a què es refereix el paràgraf anterior.
  
Article 20
  
Les aportacions de les entitats mancomunades podran ser, per a cada exercici econòmic, de la forma següent:
  
a) Una quota principal, en funció de l'ús que cada entitat faça dels serveis que es presten mancomunadament i no directament a l'usuari.
  
Per a la determinació d'aquesta quota s'aplicaran les bases o els mòduls següents: el nombre d'habitatges, la superfície del nucli urbà, els metres lineals dels carrers, el volum dels pressupostos, el consum realment efectuat, el valor/hora utilitzada i qualssevol altres factors que puguen computar-se referents al servei o l'activitat prestada. Aquestes bases o mòduls podran aplicar-se aïlladament o conjuntament.
  
b) Una quota complementària i obligatòria per a atendre les despeses generals de conservació, entreteniment i administració, s'utilitzen o no els serveis, en proporció al nombre d'habitants de dret de cada municipi, segons les últimes dades d'empadronament que disposa la mancomunitat.
  
c) Una quota obligatòria per a atendre les despeses.
  
Article 21
  
Les aportacions dels municipis de la mancomunitat tenen la consideració de pagaments obligatoris o preferents per a les entitats mancomunades.
  
Article 22
  
1. Les aportacions econòmiques dels municipis es faran en la forma i en els terminis que determine el ple. En el cas que algun municipi es retarde en el pagament de la quota més d'un trimestre, el president requerirà el pagament en el termini de 20 dies. Transcorregut aquest termini sense haver fet efectiu el dèbit, el president podrà sol·licitar als òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte siguen liquidades a favor de l'ajuntament deutor, amb l'objecte que les done a la mancomunitat.
  
2. Aquesta retenció l'autoritzaran expressament els ajuntaments mancomunats en el moment de l'aprovació d'aquests estatuts, sempre que s'adjunte el certificat de descobert reglamentari en cada cas.
  
3. El manteniment reiterat de situació de deutor a la mancomunitat, per part d'una entitat local, serà causa suficient per a la seua separació definitiva, i se li podran reclamar les quantitats degudes i les despeses derivades, d'acord amb els apartats 1 i 2 d'aquest article.
  
Per a la separació definitiva, serà imprescindible l'acord del ple de la mancomunitat per majoria absoluta i la ratificació, també per majoria absoluta, de les entitats mancomunades, excepte de la que és objecte de separació.
  
Article 23
  
1. La mancomunitat aprovarà anualment un pressupost, d'acord amb el que disposa la legislació vigent de règim local.
  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen fer durant l'exercici econòmic corresponent.
  
3. S'inclouran en el pressupost les inversions que es puguen realitzar i també les fonts de finançament.
  
Article 24
  
1. El patrimoni de la mancomunitat estarà integrat per tota classe de béns, drets i accions que legítimament adquirisquen en el moment de la seua constitució o amb posterioritat. Amb aquesta finalitat, haurà de formar-se un inventari d'acord amb les disposicions vigents en la matèria.
  
2. La participació de cada entitat mancomunada en aquest patrimoni es fixarà, tant inicialment com en el futur, en funció del nombre d'habitants de dret de cada entitat, segons les últimes dades d'empadronament que disposa la mancomunitat. Tanmateix, vistes les característiques de les aportacions a la mancomunitat, es podran tindre en compte altres factors de ponderació.
  
Article 25
  
La mancomunitat es constitueix per temps indefinit.
  
Article 26
  
La modificació dels estatuts s'adaptarà al mateix procediment i requisits que els exigits per a la seua aprovació.
  
Article 27
  
1. Per a la incorporació a la mancomunitat d'un nou municipi caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vots del ple de la mancomunitat.
  
2. L'aportació inicial dels municipis incorporats a la mancomunitat, després de la seua constitució, estarà determinada:
  
a) Per l'índex del patrimoni adscrit als serveis generals de la mancomunitat pel vot en la junta de govern dels municipis ja integrats, multiplicat pel nombre de vots de dret de l'entitat que sol·licita la inclusió.
  
b) Aportarà també la part proporcional que li corresponga del patrimoni concret assignat al servei individualitzat en el qual s'integra el municipi, tenint en compte els factors de ponderació de l'adquisició, que s'han d'aplicar al municipi que sol·licita la inclusió.
  
3. La quota que resulte de la valoració podrà ser exigida en el moment de la incorporació de l'entitat local a la mancomunitat o el pagament podrà quedar diferit fins a cinc anys, comptats des de la incorporació a la mancomunitat, per cinquenes parts i amb l'interés legal corresponent.
  
4. Així mateix, haurà d'aportar les despeses que s'originen com a conseqüència o amb motiu de la seua inclusió en la mancomunitat.
  
Article 28
  
Per a la separació voluntària de la mancomunitat, de qualsevol dels municipis que la integren, caldrà:
  
a) Que ho sol·licite la corporació interessada, després de l'acord adoptat per majoria absoluta del ple.
  
b) Que estiga al corrent en el pagament de les seues aportacions.
  
c) Serà necessari pagar, finalment, totes les despeses que s'originen amb motiu de la separació i la part del passiu concret de la mancomunitat al seu càrrec.
  
Article 29
  
1. La separació d'una o més corporacions no obligarà al ple a efectuar la liquidació de la mancomunitat. Aquest dret quedarà en suspens fins al dia de la dissolució d'aquesta, data en què les corporacions separades entraran a participar en la part alíquota que els corresponga de la liquidació dels béns de la mancomunitat. En el supòsit que l'aportació inicial estiga constituïda per elements del servei propi de l'ajuntament, la mancomunitat podrà, considerant les circumstàncies que concorren, fer efectiva, total o parcialment, la liquidació amb els mateixos elements aportats.
  
2. Les corporacions separades tampoc no podran al·legar cap dret de propietat dels béns i serveis de la mancomunitat, encara que aquests radiquen en el seu terme municipal.
  
Article 30
  
La mancomunitat es dissoldrà per alguna de les causes següents:
  
a) Per la desaparició de la finalitat per a la qual ha sigut creada.
  
b) Quan ho acorden el ple de la mancomunitat i els ajuntaments mancomunats, amb el vot favorable de la majoria absoluta legal dels seus vots.
  
c) Quan, per absorció de les competències municipals respectives, la prestació dels serveis la faça l'estat, la comunitat autònoma o la diputació provincial.
  
Article 31
  
1. Quan els ajuntaments mancomunats decidisquen dissoldre la mancomunitat, adoptaran el corresponent acord previ on manifesten aquest propòsit. Per a la validesa de l'acord caldrà la majoria absoluta dels membres que legalment la integren.
  
2. A la vista dels acords municipals, el ple de la mancomunitat, en el termini dels 30 dies següents a la recepció de la comunicació d'aquests, nomenarà una comissió liquidadora composta pel president i almenys quatre vocals. S'integraran el secretari i l'interventor, si n'hi ha, per a assessorar. Igualment podran convocar a les reunions als experts determinats per a escoltar la seua opinió o preparar informes o dictàmens en temes concrets de la seua especialitat.
  
3. La comissió, en un termini no superior a tres mesos, haurà de fer inventari de béns, serveis i drets de la mancomunitat, xifrarà els seus recursos, càrregues i dèbits, i farà una llista del seu personal per a, posteriorment, proposar al ple de l'entitat l'oportuna distribució o integració d'aquests als ajuntaments mancomunats, tenint en compte les mateixes dates que hagen servit per a la formació del patrimoni.
  
També elaborarà el calendari de les actuacions liquidadores, que no podrà excedir de sis mesos.
  
4. La proposta, perquè estiga vàlidament aprovada, requerirà el vot favorable de la majoria absoluta dels vots de dret del ple de la mancomunitat. Després d'aprovada, la proposta serà vinculant per als ajuntaments mancomunats.
  
5. En tot cas, verificada la integració del personal en els respectius municipis, es respectaran tots els drets de qualsevol ordre o naturalesa que aquest tinga a la mancomunitat.
  
Disposició addicional
  
Els registres de les diverses entitats locals mancomunades tindran la consideració de registres delegats de la mancomunitat, amb caràcter general d'entrada, eixida i presentació de documents.
  
Disposicions transitòries
  
Primera
  
Dins del mes següent a l'aprovació definitiva dels estatuts, les corporacions mancomunades hauran de designar el representant que els corresponga i hauran de comunicar el nom i la direcció a la secretaria de l'assemblea constituent.
  
Segona
  
L'assemblea constituent, en el mateix termini, convocarà tots els representants de les entitats mancomunades, amb l'objecte de constituir el ple i nomenarà el president de la mancomunitat, i actuarà de secretari qui ho siga de l'ajuntament on es faça la sessió.
  
Disposició final